Proses begin om Bushiri’s te laat uitlewerDie selfverklaarde profeet Shepherd Bushiri en sy vrou, Mary. (Foto: Facebook) Die Suid-Afrikaanse regering het bevestig dat die selfverklaarde profeet Shepherd Bushiri en sy vrou, Mary, nie aan boord van ŉ vlug was waarop Malawiese pres. Lazarus Chakwera en sy afvaardiging gereis het nie. Chakwera, wat op ŉ staatsbesoek aan Suid-Afrika was, het Suid-Afrika Vrydag verlaat. Die afgelope naweek is wyd gegis oor of die voortvlugtige Bushiri’s ŉ saamrygeleentheid op Chakwera se straler gekry het. A whole Head of State smuggling a fugitive from justice? Tell me it’s fake news. Unbelievable! Must be fake. Has to be. People must not spread fake news. — Tito Mboweni (@tito_mboweni) November 14, 2020 Phumla Williams, regeringswoordvoerder, het egter ontken dat die geval was. “Ná die besoek het pres. Chakwera en sy afvaardiging van die Waterkloof-lugmagbasis in Pretoria vertrek en op die OR Tambo-lughawe geland om ander amptenare op te laai wat vroeër na Suid-Afrika gereis het om vir sy besoek voor te berei, ” het sy gesê. “Immigrasiebeamptes van die departement van binnelandse sake het die identiteite van alle passasiers nagegaan en mnr. en mev. Bushiri was nie op die vlug nie.” Williams het gesê wanneer reisigers vertrek, moet hulle by ŉ immigrasiebeampte aanmeld wat onder meer seker maak die paspoort behoort aan die betrokke reisiger. “Om te verseker dat geregtigheid geskied, het Suid-Afrika begin met ŉ proses om hulle uitlewering van Malawi ingevolge die Suider-Afrikaanse Ontwikkelingsgemeenskap se Protokol oor Uitlewering, waarvan Malawi ŉ ondertekenaar is, te verseker.” Williams het gesê terwyl dié proses aan die gang is, gaan wetstoepassingsowerhede voort met hul ondersoek na die verloop van gebeure. Die Bushiri-egpaar staan saam met hulle medebeskuldigdes tereg op aanklagte van onder meer bedrog en geldwassery wat nagenoeg R102 miljoen beloop. Hulle was sowat twee weke lank in aanhouding voordat borgtog van R200 000 aan hulle toegestaan is. Die egpaar moes onder meer hul paspoorte ingee en moes ook by die polisie aanmeld. Bushiri, ŉ omstrede miljoenêrprediker en leier van die Enlightened Christian Gathering Church, het die afgelope naweek op sosiale media aangekondig dat hy en sy vrou Suid-Afrika verlaat het omdat hulle vir hul lewe vrees. Die egpaar het boonop ŉ rits eise gestel waaraan voldoen moet word voor hulle weer in ŉ Suid-Afrikaanse hof sal verskyn. This country is not a banana republic ,Bushiri must get this in his head we will bring him in this country to account. We dont need a luv letter from him. — Minister of Transport |Mr Fix (@MbalulaFikile) November 14, 2020